Wat jy oor PROBIOTIKA moet weet - PressReader
Wat jy oor PROBIOTIKA moet weet
Jy het dalk al gehoor dit word teen maagkwale ingespan en kan immuniteit aanhelp. Maar hoe presies werk probiotika – en kan jy dit met veiligheid vir jou baba of ouer kind gee? Ons dossier maak die wetenskap maklik
Voor jou en jou kleinding se liggaam optimaal kan werk, is 'n gesonde spysverter­ingstelsel noodsaakli­k. Meer as 500 verskillen­de soorte bakterieë is hard aan die werk in die spysverter­ingskanaal. Presies hoeveel en wat hul eienskappe is, verskil van plek tot plek.
Elke mens op aarde het 'n unieke derm-mikrobiota­profiel (mikrobiota is 'n gemeenskap mikroörgan­ismes in jou derm) wat in die vroeë kinderjare gevorm word. Hierdie omgewing, of bioom, bly egter nie konstant nie, maar word aanhoudend beïnvloed deur faktore soos dieet of siektes, om maar net twee te noem.
Dr. Anton Janse van Rensburg van Johannesbu­rg sê dat baie aspekte van ons moderne lewe ongelukkig nie die bioom in ons derms gesond help hou nie.
"Antibiotik­a, rook, stres, anti-inflammato­riese middels, teensuurmi­ddels vir die maag en die afwesighei­d van gegiste voedsel in ons dieet lei alles tot 'n ongesonde bioom. Dit word disbiose genoem."
Die vestiging en instandhou­ding van 'n gesonde balans van mikroörgan­ismes in jou derm is ingewikkel­d, maar wetenskapl­ikes raak toenemend bewus van hoe die prentjie inmekaarst­eek.
KOM ONS KYK EERS NA DEFINISIES
Dermflora, mikroflora of derm-mikrobiota is mikroörgan­ismes (piepklein lewensvorm­s) wat in ons spysverter­ingskanaal woon. Hierdie organismes kan bakterieë, swamme of ander stowwe wees. Die omgewing waarin hulle voorkom en saamwerk, word 'n mikrobioom genoem.
Ons het altyd sowel "goeie" as "slegte" bakterieë in 'n mikrobioom. As ons siek word, is daar meer slegte bakterieë en word die balans versteur. Goeie bakterieë help om van die slegtes ontslae te raak en die balans te herstel. Dis dus belangrik om die hoeveelhei­d goeie bakterieë so hoog moontlik te hou.
Probiotika is lewende, goeie bakterieë wat die balans in die dermkanaal help hou en so ons gesondheid ondersteun, verduideli­k prof. Renée Blaauw, professor van kliniese voeding by die Universite­it Stellenbos­ch. Ons kan dit deur kos of aanvulling­s inkry.
Daar is baie verskillen­de soorte probiotika, waarvan Lactobacil­lus en Bifidobac
terium die bekendste en algemeenst­e is. Prebiotika is natuurlike stowwe wat in voedsel voorkom. Dit word nie deur die liggaam verteer nie en is 'n vorm van vesel. Dit verbeter jou algemene gesondheid deur die groei van goeie bakterieë (oftewel probiotika) in die derms te stimuleer.
In 'n neutedop: Prebiotika is voedselbes­tanddele wat goeie bakterieë (probiotika) help groei en floreer. Dit is meer doeltreffe­nd om probiotika en prebiotika saam te neem as afsonderli­k.
HOE WERK PROBIOTIKA?
Probiotika kan ons gesondheid op verskillen­de maniere aanhelp. Dit ondersteun veral ons immuniteit en werk inflammasi­e teë.
• Slegte kieme wat ons lyf aanval, probeer deur die dermwand dring. Die probiotika maak die dermwand minder deurdringb­aar en help hulle so uithou.
• Probiotika heg ook aan die dermslym. Dit help keer dat die kieme siektes veroorsaak.
• Probiotika help met die vertering of gisting van stysel en produseer ook vitamiene.
• Dit verhoog die opname van belangrike minerale uit die derms en voorkom dus tekorte wat immuniteit verlaag.
• Probiotika soos Lactobacil­lus maak melksuur, wat die dermkanaal suur maak en so die groei van slegte bakterieë keer.